**Anotimpul cireşelor amare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Declar: trăiesc iubirea cea mai dulce

În zilele acestea fără soare

Şi mulţumesc cireşelor amare

C-au aşezat destinele în cruce.

În colţul inimii mai port speranţa

Că m-am împiedicat, din întâmplare,

De-un „interzis”, deloc un oarecare,

Ci unul ce avea să-mi schimbe viaţa.

Tu îmi zâmbeşti, ştrengar, cu-ngăduință,

Îmi prinzi cireşe coapte la ureche,

De crezi că-ţi sunt şi-mi eşti suflet pereche

Păstrează-mă şi pune-ţi o dorinţă!

- Eu, recunosc, am rătăcit o vreme

Prin anotimpuri reci, la întâmplare,

De n-ar fi fost cireșele amare

Și chipul tău metaforă-n poeme,

Magnolie născută din iubire,

Vis interzis când nu cunoști o floare,

N-aș savura cireșele amare

Și-n primăvara ta n-aș fi un mire.

De te sărut pe gleznă, dimineață,

Tu, fata mea din vis, suflet pereche,

Se-aprinde-n mine o dorință veche

Să te păstrez mai mult decât o viață.

Liliana Trif Ioan Grigoraș

Din volumul Ești poezia sufletului meu -

Editura Rovimed Publishers Bacău - 2014